Document ID: 32014D0332

DEĊIŻJONI TA' IMPLIMENTAZZJONI TAL-KUMMISSJONI
tal-4 ta' Ġunju 2014
li temenda l-Annessi tad-Deċiżjonijiet 92/260/KEE, 93/197/KEE u 2004/211/KE rigward il-kundizzjonijiet tas-saħħa tal-annimali u ċ-ċertifikazzjoni veterinarja għall-importazzjoni ta' żwiemel irreġistrati minn ċerti partijiet tat-territorju tal-Indja
(notifikata bid-dokument C(2014) 3582)
(Test b'rilevanza għaż-ŻEE)
(2014/332/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/65/KEE tat-13 ta' Lulju 1992, li tistabbilixxi l-ħtiġijiet dwar saħħa tal-annimali li jirregolaw il-kummerċ ta', u l-importazzjoni fil-Komunità ta' annimali, semen, ova u embrijuni mhux suġġetti għal ħtiġijiet ta' saħħa tal-annimali meħtieġa f'regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (1), u b'mod partikolari l-Artikolu 17(3)(a) tagħha,
Wara li kkunsidrat id-Direttiva tal-Kunsill 2009/156/KE tat-30 ta' Novembru 2009 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta' ekwidi (2), u b'mod partikolari l-Artikolu 12(1) u (4), il-punt (a) tal-Artikolu 15, l-Artikolu 16(2) u l-fażi introduttorja tal-Artikolu 19 u l-punti (a) u (b) tal-Artikolu 19 tagħha,
Billi:
(1)
Id-Direttiva 2009/156/KE tistipola l-kundizzjonijiet tas-saħħa tal-annimali għall-importazzjoni tal-ekwidi ħajjin fl-Unjoni. Din tipprevedi li l-importazzjonijiet ta' ekwidi fl-Unjoni jkunu awtorizzati biss minn dawk il-pajjiżi terzi li jissodisfaw ċerti rekwiżiti dwar saħħet l-annimali.
(2)
Id-Deċiżjoni tal-Kummissjoni 92/260/KEE (3) tistipula l-kondizzjonijiet tas-saħħa tal-annimali u r-rekwiżiti taċ-ċertifikazzjoni veterinarja għad-dħul temporanju fl-Unjoni ta' żwiemel irreġistrati għal perjodu ta' inqas minn 90 jum minn pajjiżi terzi assenjati lil gruppi sanitarji speċifiċi kif stabbilit fl-Anness I tagħha. L-Anness II ta' din id-Deċiżjoni jistabbilixxi l-mudelli taċ-ċertifikati tas-saħħa tal-annimali li għandhom jakkumpanjaw l-annimali li jaslu minn pajjiżi terzi assenjati lil gruppi sanitarji korrispondenti.
(3)
Id-Deċiżjoni tal-Kummissjoni 93/197/KEE (4) tistipula l-kondizzjonijiet tas-saħħa tal-annimali u ċertifikazzjoni veterinarja għall-importazzjoni ta' annimali tar-razza tal-ekwidi rreġistrati għat-tnissil u produzzjoni minn pajjiżi terzi assenjati lil gruppi sanitarji speċifiċi kif stabbilit fl-Anness I tagħha. Dan l-Anness jispeċifika wkoll il-kategorija tal-ekwidi li jitħallew jiġu importati minn pajjiż terz partikolari. L-Anness II ta' din id-Deċiżjoni jistabbilixxi l-mudelli taċ-ċertifikati tas-saħħa tal-annimali li għandhom jakkumpanjaw l-annimali li jaslu minn pajjiżi terzi assenjati lil gruppi sanitarji korrispondenti.
(4)
Id-Deċiżjoni tal-Kummissjoni 2004/211/KE (5) li tistabbilixxi lista ta' pajjiżi terzi, jew ta' partijiet minnhom fejn tapplika r-reġjonalizzazzjoni, li minnhom l-Istati Membri għandhom jawtorizzaw l-importazzjoni ta' ekwidi u semen, ova u embrijuni tagħhom, u tindika l-kundizzjonijiet l-oħra li huma applikabbli għal dawn l-importazzjonijiet. Din il-lista hija stabbilita fl-Anness I ta' dik id-Deċiżjoni.
(5)
Mill-informazzjoni disponibbli, l-Indja hija ħielsa mill-marda Afrikana taż-żwiemel skont il-leġiżlazzjoni tal-Unjoni u l-aħħar każ tal-marda taż-żwiemel Afrikana kien irrappurtat fl-1963. Barra minn hekk, l-Indja ilha ħielsa sentejn mill-enċefalomjelite ekwina tal-Venezwela; fatt li s'issa għadu qatt ma ġie rrappurtat f'dan il-pajjiż terz. Madankollu, f'partijiet mit-territorju tal-Indja wieħed jista' jsib il-glanders u hemm ukoll nuqqas ta' informazzjoni dwar l-okkorrenza tad-durina.
(6)
Filwaqt li titqies is-sitwazzjoni epidemoloġika fl-Indja fir-rigward tal-mard li jinxtered fost l-ekwidi, dan il-pajjiż terz għandu jiġi assenjat lill-Grupp Sanitarju C kif stabbilit fl-Anness I tad-Deċiżjonijiet 92/260/KEE u 93/197/KEE rispettivament.
(7)
Billi l-prevalenza tal-glanders hija iżgħar għal żwiemel irreġistrati, huwa xieraq li d-dħul fl-Unjoni tal-ekwidi jiġi limitat għal żwiemel reġistrati biss u jinħtieġ li dawk iż-żwiemel reġistrati introdotti fl-Unjoni, ikunu suġġetti għal testijiet għall-glanders u d-durina, skont id-Deċiżjonijiet 92/260/KEE jew 93/197/KEE. Il-mudell taċ-ċertifikat tas-saħħa tal-annimali “C” stipulat fl-Anness II rispettiv ta' dawn id-Deċiżjonijiet għandu għalhekk jispeċifika dawk it-testijiet għall-introduzzjoni ta' dawk iż-żwiemel irreġistrati mill-Indja.
(8)
L-Annessi I u II tad-Deċiżjoni 92/260/KEE u tad-Deċiżjoni 93/197/KEE għandhom għalhekk jiġu emendati skont dan.
(9)
Permezz ta' ittra tal-31 ta' Diċembru 2013, l-Indja infurmat lill-Kummissjoni dwar l-istabbiliment ta' żona ħielsa mill-mard tal-ekwini fiċ-Ċentru “Remount and Veterinary Corps” (RVC), f'Meerut Cantonment, id-distrett ta' Meerut, fid-diviżjoni ta' Meerut fl-Istat ta' Uttar Pradesh, u pprovdiet il-garanziji neċessarji kif meħtieġ skont l-Artikolu 12 tad-Direttiva 2009/156/KE.
(10)
Sakemm joħroġ ir-riżultat ta' missjoni ta' verifika tal-Kummissjoni u meta wieħed iqis li l-Indja tixtieq tipparteċipa fil-World Equestrian Games tal-Fédération Èquestre Internationale (FEI) fin-Normandija fi Franza f'Awwissu 2014, iż-żona ħielsa mill-mard tal-ekwini stabbilita fl-Indja għandha tiġi approvata fuq bażi temporanja sa Ottubru 2014.
(11)
Ir-reġjonalizzazzjoni għandha tinkludi wkoll it-toroq ta' aċċess għat-trasferiment taż-żwiemel irreġistrati miż-żona ħielsa mill-mard tal-ekwini sal-eqreb ajruport internazzjonali, li għalihom l-Indja ppreżentat il-Proċeduri Operattivi Standard u miżuri ta' bijosigurtà.
(12)
L-Anness I tad-Deċiżjoni 2004/211/KE għandu għalhekk jiġi emendat.
(13)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 92/260/KEE huma emendati skont l-Anness I ta' din id-Deċiżjoni.
Artikolu 2
L-Annessi I u II tad-Deċiżjoni 93/197/KEE huma emendati skont l-Anness II ta' din id-Deċiżjoni.
Artikolu 3
L-Anness I tad-Deċiżjoni 2004/211/KE huwa emendat skont l-Anness III ta' din id-Deċiżjoni.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, l-4 ta' Ġunju 2014.

Labels: 3
18
6